मृदा
काली मिट्टी कपास के उत्पादन के लिए सबसे उत्तम मानी जाती है। इसके अलावा काली मिट्टी में चावल की खेती भी अच्छी होती है। काली मिट्टी में मसूर, चना, खेसाड़ी की भी अच्छी उपज होती है।
शुष्कभूमि कृषि
शुष्क कृषि में जीवांश खाद (गोबर की खाद / कम्पोस्ट) देने से पौधों को आवश्यक पोषक तत्व मिलतें हैं तथा भूमि की उर्वरता शक्ति लम्बे समय तक बनी रहती है। भूमि की भौतिक संरचना में सुधार होता है और जल धारण क्षमता बढ़ती है। सूक्ष्म जीवाणु सक्रिय हो जाते हैं तथा पोषक तत्व पौधों को प्राप्त होने की अवस्था में आ जाते हैं। बुवाई के समय उर्वरक देने से पौधों की वृद्धि के साथ-साथ उनकी जड़ों की भी वृद्धि होती है जिससे भूमि की गहरी सतह से भी पौधा नमी ग्रहण कर सकता है, सूखा सहन करने की क्षमता बढ़ती है तथा शिथिलांक (विल्टिंग पॉइन्ट) देर से आता है। नमी अभाव में भी उर्वरक दी हुई फसल से दाने व चारे की पैदावार प्राप्त हो जाता है जबकि अन्य फसलें सूख जाती है। खाद्यान्न फसलों में नत्रजन की आधी तथा फॉस्फोरस की पूरी मात्रा बुवाई के समय देवें तथा शेष नत्रजन फसल की 20-30 दिन की अवस्था पर उपयुक्त नमी की दशा में देवें। दलहनी फसलों में उर्वरकों की पूरी मात्रा बुवाई के समय ऊर कर देवें। गोबर की खाद तथा फॉस्फोरस व सल्फर युक्त उर्वरक बुवाई पूर्व देने से दलहनी फसलों की जड़ों में गांठों की बढ़ोतरी होती है।